Diari Oficial de la Generalitat Valenciana


Sumari del DOGV 9827, del 12-04-2024 (2024/2991)

RESOLUCIÓ de 5 d'abril de 2024, de la directora general de Personal Docent, per la qual es convoca la provisió, pel sistema de lliure designació, del lloc de treball d'inspector general d'educació.
-----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9827

Data del DOGV
:   12-04-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/2991


Data del document
:   05-04-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació

RESOLUCIÓ de 5 d'abril de 2024, de la directora general de Personal Docent, per la qual es convoca la provisió, pel sistema de lliure designació, del lloc de treball d'inspector general d'educació. [2024/2991]  
El Decret 80/2017, de 23 de juny, del Consell, pel qual es regula l'actuació, el funcionament i l'organització de la inspecció d'educació de la Comunitat Valenciana, establix en el seu article 18 que la persona titular de la secretaria autonòmica amb competències en matèria d'educació exercirà la direcció superior de la inspecció d'educació de la Comunitat Valenciana.  
  
D'altra banda, esta mateixa norma, en el seu article 8, decreta:  
«La inspecció general d'educació  
Al capdavant de la inspecció general d'educació hi haurà un inspector o una inspectora, funcionari de carrera del cos d'inspectors d'educació o del cos d'inspectors al servici de l'Administració educativa, amb destinació definitiva a la Comunitat Valenciana, amb una experiència mínima de quatre anys com a personal funcionari en algun dels cossos anteriors. Serà nomenat per la persona titular de la conselleria competent en matèria d'educació, mitjançant el procediment de lliure designació, a proposta de la persona titular de la secretaria autonòmica amb competències en matèria d'educació.»  
  
El Decret 110/2010, de 23 de juliol, del Consell, pel qual s'adscriu a la conselleria competent en matèria d'educació la gestió del personal i dels llocs de treball de la inspecció educativa de la Comunitat Valenciana, establix en la seua disposició addicional quarta que les atribucions que l'ordenament jurídic vigent atorga a la conselleria competent en matèria de funció pública s'entendran referides a la conselleria competent en matèria d'educació, en relació amb el personal i els llocs de treball als quals es referisca el present decret.  
De conformitat amb l'article 80 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic, i l'article 115.1 de la Llei 4/2021, de 16 d'abril, de la Generalitat, de la funció pública valenciana (d'ara en avant LFPV), modificada per la Llei 7/2021, de 29 de desembre, de la Generalitat, de mesures fiscals, de gestió administrativa i financera i d'organització de la Generalitat 2022, el procediment de lliure designació amb convocatòria pública consistix en l'apreciació discrecional per l'òrgan competent de la idoneïtat i de les competències de les persones candidates en relació amb els requisits exigits per a l'acompliment del lloc.  
  
Vist que el sistema de provisió del lloc d'inspector general d'educació és el de lliure designació, i segons el que disposa l'article 115.1 de l'LFPV, i l'article 8 del Decret 80/2017, de 23 de juny, del Consell, pel qual es regulen l'actuació, el funcionament i l'organització de la inspecció d'educació a la Comunitat Valenciana.  
  
Fent ús de les atribucions conferides per l'article 8 del Decret 136/2023, de 10 d'agost, del Consell, pel qual s'aprova el Reglament orgànic i funcional de la Conselleria d'Educació, Universitats i Ocupació, pel qual es determinen les competències que s'atribuïxen als òrgans superiors i centres directius que la componen, resolc:  
  
  
Primer  
Convocar, per a la provisió pel sistema de lliure designació, el lloc de treball d'inspector general d'educació, número de lloc 838099.  
  
  
Segon  
Aprovar les bases que regiran la present convocatòria i que figuren en l'annex.  
  
Contra esta resolució, que posa fi a la via administrativa, les persones interessades podran interposar un recurs contenciós administratiu davant del jutjat contenciós administratiu corresponent, en el termini de dos mesos comptats des de l'endemà de publicar-se. Així mateix, es podrà interposar un recurs potestatiu de reposició, en el termini d'un mes des de l'endemà de la notificació, davant el mateix òrgan que ha dictat la resolució. Tot això de conformitat amb el que establixen els articles 112, 114, 115, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que les persones interessades puguen exercir-ne, si és el cas, qualsevol altre que estimen procedent.  
  
València, 5 d'abril de 2024.- La directora general de Personal Docent: Sonia Amelia Sancho de Vicente.  
  
  
  
ANNEX  
Bases de la convocatòria  
  
Primera. Dades del lloc  
  
Nombre Cos Denominació Nivel Conselleria d'Educació, Universitats i Ocupació Localitat  
838099 Inspectors d'educació A1/A2 Inspector general 26 València  
  
  
Segona. Requisits de participació  
Les persones que desitgen participar en esta convocatòria hauran de complir els següents requisits:  
a) Ser funcionari o funcionària de carrera del cos d'inspectors d'educació o del cos d'inspectors al servici de l'Administració educativa.  
b) Tindre destinació definitiva en la Comunitat valenciana.  
c) Posseir una experiència mínima de quatre anys com a personal funcionari o funcionària en els cossos d'inspectors d'educació o del cos d'inspectors al servici de l'Administració educativa.  
Els requisits de participació s'han de reunir en la data de finalització del termini de presentació de sol·licituds i s'han de mantindre fins a la presa de possessió.  
  
Tercera. Sol·licituds de participació  
Juntament amb la sol·licitud, es presentarà un currículum professional de competències i capacitats en el qual s'haurà d'incloure la motivació personal per la qual s'opta al lloc.  
La verificació del compliment dels requisits exigits per a participar es realitzarà d'ofici mitjançant consulta als registres de personal docent.  
  
La sol·licitud es presentarà mitjançant sol·licitud general d'iniciació i tramitació telemàtica de procediments de la Conselleria d'Educació, Universitats i Ocupació (tràmit Z) dirigida a la Direcció Territorial d'Educació de València.  
El termini de presentació serà, en tot cas, de deu dies comptats des de l'endemà de la publicació en la pàgina web de la Conselleria d'Educació, Universitats i Ocupació.  
  
Quarta. Comprovació del compliment dels requisits de participació  
  
La Direcció General de Personal Docent podrà requerir en qualsevol moment del procés a les persones participants que aporten la documentació acreditativa original que justifique el compliment dels requisits de participació i, si és el cas, requerirà a les persones interessades que en un termini de deu dies realitzen les esmenes que siguen procedents.  
  
Una vegada realitzats els tràmits anteriors, la persona titular de la Secretaria Autonòmica amb competències en matèria d'Educació, elevarà un informe sobre la idoneïtat i les competències de la candidatura seleccionada i realitzarà la proposta per al nomenament per part del titular de la Conselleria.  
La proposta estarà basada en l'apreciació discrecional per la persona titular de la Secretaria Autonòmica amb competències en matèria d'Educació de la idoneïtat i de les competències de les persones candidates en relació amb els requisits exigits per a l'acompliment del lloc.  
  
  
Quinta. Resolució de la convocatòria  
La persona titular de la conselleria competent en matèria d'educació resoldrà, de conformitat amb el que s'establix en l'article 115, apartats 1 i 7 de l'LFPV, bé l'adjudicació a la persona que considere més idònia per a l'acompliment del lloc, bé que es declare desert, fins i tot havent-hi personal que reunisca els requisits exigits, si considera que cap resulta idònia per a exercir-lo.  
La resolució haurà d'indicar que el cessament en l'actual lloc de treball, si és el cas, es produirà d'ofici el mateix dia en què es publique la resolució de la convocatòria en la pàgina web de la Conselleria d'Educació, Universitats i Ocupació, i que la presa de possessió s'efectuarà l'endemà de la publicació.  
  
Sexta. Termini de resolució  
Esta convocatòria es resoldrà en un termini no superior a tres mesos, comptats des de l'endemà de la data de finalització del termini de presentació de sol·licituds.